**Pierre Nkurunziza** (født 18. desember 1964 i Burundis hovedstad Bujumbura, død 8. juni 2020 i Karuzi) var en burundisk politiker. Han var president i Burundi fra 2005 til sin død. Han ble valgt første gang 2005, gjenvalgt i 2010, forsøkt avsatt i mai 2015, gjenvalgt i juli 2015 og skulle sitte til august 2020. Han døde kort tid etter presidentvalget i 2020 der Évariste Ndayishimiye ble valgt. Nkurunziza stilte ikke selv til gjenvalg. Pascal Nyabenda er fungerende president etter Nkurunzizas dødsfall.

Han døde ifølge myndighetene i landet av hjertestans.

Bakgrunn og oppvekst
--------------------

Nkurunziza vokste opp som en av sju søsken. Bare en søster lever fremdeles, to av hans søsken ble drept da urolighetene brøt ut i 1993 og de tre andre ble drept i løpet av borgerkrigen. Hans far, Eustache Ngabisha, ble valgt inn i Burundis nasjonalforsamling i 1965 og var senere guvernør i to provinser før han ble drept i en periode med etniske uroligheter som tok livet av hundre tusen mennesker i 1972. Nkurunziza gikk derfor på skole i Ngozi og i Gitega. Deretter studerte han ved Universitetet i Burundi, hvor han avsluttet studiene med eksamen i idrett og pedagogikk i 1990. Etter studiene fikk han jobb som assisterende lærer ved universitetet.

Politisk engasjement
--------------------

Da borgerkrigen i Burundi brøt ut som følge av drapet på Burundis første hutupresident Melchior Ndadaye i 1993, ble også universitetet angrepet. Dette førte til at han sluttet seg til Conseil National pour la Défense de la Démocratie–Forces pour la Défense de la Démocratie (CNDD-FDD) som menig soldat i 1995. Han steg raskt i gradene og ble i 1998 visegeneralsekretær i bevegelsen som etter hvert utviklet seg til et politisk parti. I et mye brukt sitat om hvorfor han ble politisk aktiv, forteller han: *«I 1995 angrep tutsi-hæren universitetet og drepte 200 studenter. De prøvde å drepe meg også. Angriperne skjøt på bilen min, men jeg kom meg ut og løp av gårde. De satte fyr på bilen min. Da ble jeg med i CNDD-FDD som soldat. Denne krigen ble tvunget på oss, vi startet den ikke.»*

I 2001 ble han leder for partiet. Sent samme år ble det en splittelse, men i 2004 ble han gjenvalgt som partileder. Fra å være en leder for en etnisk hutuopprørsgruppe ble Pierre Nkurunziza ble sent i 2003 rådgiver for presidenten for overgangsregjeringen, Domitien Ndayizeye. Før valget i 2005 ble han etter flere gode lokalvalg for partiet nominert som CNDD-FDDs presidentkandidat. Han ble valgt til president av nasjonalforsamlingen 19. august uten motkandidat og overtok vervet som president 24. august.

13. mai 2015 ble Nkurunziza forsøkt styrtet i et militærkupp. Han ble gjenvalgt uten motkandidat ved valget i juli 2015. Nkurunziza ble i 2015 valgt med 69 prosent av stemmene i et valg som var boikottet av de øvrige store partiene.

Nkurunziza og Norge
-------------------

Nkurunziza, som var protestantisk evangelikal kristen, hadde et spesielt forhold til Norge. Mens han var soldat og lå i skyttergravene i åsen utenfor et stadion i Bujumbura, hadde den norske predikanten Aril Edvardsen en evangeliseringskampanje der. Via store høyttalere nådde forkynnelsen også soldatene, og førte til at Nkurunziza opplevde vekkelse til omvendelse og nytt liv, noe som igjen ble årsak til at han la ned våpnene.

Sommeren 2006 besøkte han Norge og deltok i møter som Aril Edvardsen holdt i Østfoldhallen. I oktober 2008 var han på besøk i Norge. Da var Erik Solheim vert for ham.

Død
---

Nkurunziza døde uventet den 8. juni 2020, i en alder av 55 år, på Fiftieth Anniversary Hospital i Karuzi. Regjeringen sa han hadde fått hjerteslag. Noen i mediene mistenkte han døde av covid-19. En uke før hadde avisen *The Standard* meldt at hans hustru hadde fløyet uten ham til Nairobi i Kenya for behandling for covid-19.

Etter Nkurunzizas død ble presidenten i nasjonalforsamlingen, Pascal Nyabenda, tatt i ed som midlertidig president.

Referanser
----------

1. ↑   Munzinger Personen, Munzinger IBA 00000025450[Hentet fra Wikidata]
2. ↑   www.rfi.fr[Hentet fra Wikidata]
3. ↑   www.republicain-lorrain.fr[Hentet fra Wikidata]
4. ↑   Al-Jazeera, «Burundi's President Pierre Nkurunziza dies: Government», utgitt 9. juni 2020, besøkt 9. juni 2020[Hentet fra Wikidata]
5. ↑  «Burundi : Pierre Nkurunziza est décédé à la suite d’un « arrêt cardiaque »». *Jeune Afrique* **(fransk)**. 9. juni 2020. Besøkt 9. juni 2020.
6. ↑  «Burundi cabinet meets on way forward after president's death». *www.aljazeera.com*. Besøkt 11. juni 2020.
7. ↑  «Burundi president dies of 'cardiac arrest' at 55». *BBC News* **(engelsk)**. 9. juni 2020. Besøkt 9. juni 2020. «Burundi's President Pierre Nkurunziza, aged 55, has died after suffering a cardiac arrest, the government says.»
8. ↑  IRIN intervju med Pierre Nkurunziza, leder av CNDD-FDD engelsk
9. ↑
10. ↑  «Amtsinhaber Nkurunziza gewinnt Präsidentschaftswahl». Spiegel online. Besøkt 30. juli 2015.
11. ↑  «Burundi's Nkurunziza wins presidential vote boycotted by rivals». Reuters. 24. juli 2015. Arkivert fra originalen 24. juli 2015. Besøkt 30. juli 2015.
12. ↑  Opprørsleder tok imot Jesus etter kampanje Arkivert 21. november 2007 hos Wayback Machine.
13. ↑  Burundis president på Aril Edvardsen-møte[*død lenke*]
14. ↑  Erik Solheim møter Burundis president
15. 1 2  «Burundi's outgoing President Pierre Nkurunziza dead from 'cardiac arrest'». The Africa Report. 9. juni 2020. Besøkt 9. juni 2020.
16. 1 2  Burke, Jason (9. juni 2020). «Burundi president dies of illness suspected to be coronavirus». *The Guardian* **(engelsk)**. ISSN 0261-3077.
17. ↑  Junior, Mireri. «Burundi First Lady hospitalised at Aga Khan with Covid-19». *The Standard* **(engelsk)**. Besøkt 10. juni 2020.
18. ↑  Felix Tih: *Burundi’s president Nkurunziza dies of heart attack.* aa.com.tr 9. juni 2020, lest 9. juni 2020

Eksterne lenker
---------------

* Video og oppsummering av Nkurunzizas tale på sitt første besøk i Washington på Woodrow Wilson International Center for Scholars Arkivert 5. juni 2011 hos Wayback Machine. engelsk
* Burundis born-again ex-rebel leader (BBC) engelsk
* Burundi MPs appoint new president (BBC) engelsk

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** ISNI **·** Munzinger (iba)
 |